Add tovább!
Ne lássak sírni senkit most!
Ne hulljon szemből vízözön!
Ha bánatod van, jöjj velem
S megosztom véled örömöm.

Kenyeremet is felezem
Testvérként teveled,
A virrasztásban hogy legyen
Neked is mindig kenyered.

Szívem lángjából is adok,
Melengessed magad.
Ünnepre készül most a szív,
Vacognod néked sem szabad!

Ha szárnyad nincs, a szárnyamból
Tollat hullatok,
Repülj te is az ég felé
S köszöntsd a csillogó napot!

Ha mégis fojt a gond, a jaj,
Mert sorsod mostohább:
Hitem fényének a felét
Fogadd, testvér, és add tovább!

Oszd szét a kishitűk között
S harsogjon hűn szavad:
Keletre nézz most szüntelen,
Amerre új hajnal hasad!

Oszd szét a hited te is száz felé!
Légy harangszó, légy délibáb!
Légy szív, kenyér és szeretet,
Tördeld azt szét és add tovább!!!

versek